1Ix wachalal, yix iweta'am chi i ka solinic iwu' n-to' ta xsachic; lic 'utz xelic. 2Xak iweta'am are c'a maja coj upon iwu' yix, xka tij ni c'ax, xak xka tij ni ka yo'yaxic chila pa tinimit Filípos. Xui-ri, are xoj upon iwu', i Dios xu ya u cowil ka c'ux chu bixquil u tzij chiwe re i 'elbal chi sak, tupu xak je q'ui xqui tzucuj ch'o'oj chikij. 3Queje ile xe'elok, man yoj are caka bij i tzij re i 'elbal chi sak, n-oj ta sachnak, xak n-oj ta 'o pa tak ka rayijbal chi n-'us taj, xak n-coj t'oron taj. 4N-queje ta ile, man yoj xui caka bij pacha i craj i Dios, man are ire xoj u cha y xu ya chakakul u paxsaxic i tzij re i 'elbal chi sak. N-cakaj ta caka bij i tzij we xui kus quiqui ta i winak; xui cakaj we 'utz que'el chuwach i Dios, man ire crilo wach 'o pa ka c'ux. 5Iweta'am yix chi n-ta xak chomik laj tak tzij xka bij chiwe majbal i wach; xak n-ta tzij xka bij chiwe chi xa ch'acbal re i ka mer caka 'ano; i Dios reta'am ile. 6N-xka tzucuj ti cojbal ka 'ij cu' i winak; mi iwu' yix, xak mi ru' jun chic. 7Yoj, we ta xkaj xka 'ano, 'o neri paka'ab quix ka tako, man lic oj u takon i Crísto. Xui-ri, n-xka 'an taj; lic coq'uil u c'utic xka 'an chiwe pacha jun chuchuxel que ril i rac'al, coq'uil u c'utic co'on chique. 8Rumal i nim laj c'axnabal ka c'ux chiwe, xoj canaj na iwu' chila chi to'ic yix. N-xui ta xa 'e ka bij u tzij i Dios chiwe, xak xka ya kib chi to'ic. Queje i c'axnabal ka c'ux ile chiwe. 9Kachalal, yix ca c'un chi c'ux chi yoj, are oj 'o chila, lic xoj chacun pa re i ka c'aslemal, rumal u ch'aquic wach i caka tijo. Xoj chacunic, chi pa'ij chi cha'ab, man n-xkaj ta xka ya jun ekan chikul yix re i tzukbal kib. Queje xka 'an ile, tz'akat coj tijin chu bixquil u tzij i Dios chiwe. 10Yix iwilom chic wach ka 'anom, xak i Dios rilom wach ka 'anom iwu' yix chi i cubam i c'ux che i Crísto. I ka c'aslemal chiwach, lic ch'am, lic suc'ulic, lic n-ta c'ax che. 11Xak iweta'am chi lic ka yom u cowil i c'ux, ka yom u cubsabal i c'ux iwonojel, pacha co'on jun kajawxel chique i rac'al. 12Xak lic xix ka pixbaj chu 'onquil i 'utz pacha i ca majaw chiwe chi ix re chic i Dios. Ca majawic queje qui 'an ile man ire quix u siq'uij ru', che i iwocbal pa cu 'at wi tzij ire, xak qui rikbej i 'ij i chomal chi 'o ru' ire. 13N-caka mayij tu tioxixic che i Dios rumal wach i 'anom, man yix, are xka bij u tzij i Dios chiwe, xi coj retalil che, n-xi ch'ob taj mokxa n-are ti u tzij i Dios caka bij; lic xi c'ulaj iwu', n-queje taj pacha i tzij chi xa cu' winak petnak wi. Katzij, lic are u tzij i Dios xka bij chiwe, y wo'or ca chacun piwanima yix, chi i cubam i c'ux che i Kajwal. 14Kachalal, are xi tij i c'ax cumal i iwach aj tinimit, ile 'ut xak jun ru' pacha xqui c'ulmaj tak i jutzobaj je re i Dios chila pa Judéa; ni'pa i je re i Jesucrísto chila, xak xqui tij i c'ax cumal i aj Israel chi je cach aj tinimit. 15Xak je are i aj Israel-le chi xqui camsaj i Kajwal Jesus, xak xe qui camsaj i je ajbil u tzij i Dios ujer, xak xoj coktaj yoj. Ni'pa i que tijin chu 'anic-le, tzel cril i Dios. To' je aj ch'o'oj chiquij conojel i winak, 16man coj qui 'atij are caka bij i tzij re i 'elbal chi sak chique i ne te aj Israel. Queje ile mas que tijin chu q'uiarsaxic i qui mac, xui-ri, ya 'o chic i nim laj tojbal qui mac chi ca pe ru' i Dios; lic ca pe na. 17Wachalal, are xix ka canaj canok, tupu n-cril ta rib ka wach, yix lic ix 'o pa ka c'ux; we' xkaj rilic tan chic i wach. 18Lic xkaj ni i solixic; y yin, chi in a-Páblo, q'uialmul lic xin ch'obo chi quix 'e wila na, xui-ri i Satanas, chi itzel, xin u 'atij. 19Queje te ile xwaj u 'anic, man lic quin quicot iwumal. Lic cul in c'ux che, chi iwumal yix cocsax ni in 'ij are ca c'un tan chic i Kajwal Jesucrísto; iwumal yix quin quicot na chuwach ire; xak quin na na chi 'utz xe'el in chac. 20Katzij, iwumal yix caka na na chi 'o ka 'ij; xak coj quicot na iwumal.
1 TESALONICENSES 2